ஒக்குநேவோ

**ஒக்குநேவோ** (*Okunevo*, உருசிய மொழி: О́кунево, **ஓக்குநேவா**) என்பது உருசியாவின் ஓம்சுக் மாகாணத்தில் முரோம்த்செவ்சுக்கி மாவட்டத்தில் அமைந்துள்ள ஓர் ஊர் ஆகும். இது ஓம்சுக் நகருக்கு வடக்கே 240 கிமீ தொலைவில் தாரா ஆற்றின் கரையில் அமைந்துள்ளது. இங்கு உருசியாவின் புதிய சமய இயக்கங்களின் புனிதத் தலங்கள் உள்ளன. இவ்வூரின் பெரும்பாலான மக்கள் ரோட்னோவெர்ய், இங்கிலிசம், ரோரிச்சிசம், பாபாயிசம், (சைவத்தின் ஒரு கிளை), கிருட்டிணாயிசம், வேதிசம் மற்றும் பிற சமயங்களைப் பின்பற்றுவோர் ஆவர். இங்கு ஒரு மரபுவழிக் கிறித்தவ சமூகமும் உள்ளது.

## சமயத் தலங்கள்
இந்த இடத்தில் பல்வேறு மதங்களுக்கான வழிபாட்டுத் தலங்கள் உள்ளன:
* பாபாயிச ஓம்கார் சிவன் கோவில் ("படைப்பு தொடங்கிய இடம்") - 1995-இல் நிறுவப்பட்ட ஓர் ஆசிரமம், இதில் இரண்டு கோயில் மண்டபங்கள், ஒரு தோட்டம், குடியிருப்பு, உணவு உண்ணும் கட்டிடங்கள் உட்படப் பல வசதிகள் உள்ளன. 
* ஓம்கார் — இது ஒரு புனித அர்ச்சகப் பெருமான் மைக்கேலின் மரபுவழித் தேவாலயம், ஓர் இந்து அக்கினிப் பலிபீடம் ஆகியவற்றுடன் கோலோவ்ராட்டுச் சின்னம் கொண்ட ஒரு ரோட்னோவர் பலிபீடம் ஆகியவற்றை உள்ளடக்கிய ஒரு கலப்புச் சடங்குத் தலமாகும்.  
3. தையூப் — தாரா தேவியின் சிலை கொண்ட ஒரு ரோட்னோவர் சடங்குத் தலம். 
4. அகில உலக கிருஷ்ண பக்திக் கழகக் கோயில்.
5. திருத்தூதர்கள் மீது பரிசுத்த ஆவியின் இறங்குதலுக்கான மரபுவழித் தேவாலயம்

சைவத்தின் பாபாயிச இயக்கத்தைச் சேர்ந்த இலித்துவேனிய சீடரான ராசுமா ரோசித்திசு (ரத்சனி), தனது இயக்கத்தின் கூற்றுப்படி, அனுமனின் ஒரு பழங்கால வேதியக் கோயிலின் இடமாக ஒக்குநேவோவைத் தேர்ந்தெடுத்த பிறகு, 1991-இல் இது ஒரு புனிதத் தலமாகப் பிரபலமடையத் தொடங்கியது. இந்த இயக்கம், மற்ற இந்து இயக்கங்களைப் போலவே, உருசியாவை "ஞானிகளின் நாடு" என்றும், சைபீரியாவை 'அனைத்து இந்தோ-ஐரோப்பிய மக்களின் தொட்டில்' என்றும் கருதுகிறது. அங்கிருந்து அவர்கள் இறுதியில் இந்துத்தானம் சென்றனர். ரோசித்திசு ஓம்சுக் மண்டலத்தில் உள்ள ஒக்குனேவோவைத் தேர்ந்தெடுத்ததற்குப் பல காரணங்கள் உண்டு. அந்தப் பிராந்தியத்தின் பெயர் இந்து மதத்தில் தெய்வீக ஆற்றலின் ஒலியான 'ஓம்' என்ற புனித உச்சரிப்புடன் ஒத்திருப்பது. முரோம்த்செவ்சுக்கி மாவட்டத்தில் அமைந்துள்ள தாரா ஆறு மற்றும் நகரத்தின் பெயர்கள், இந்திய தெய்வமான தாராவின் பெயருடன் பொருந்துவது, ஒக்குனேவோ தொல்பொருள் வளாகம் என்ற ஒரு பழங்கால சடங்குத் தலம் அங்கு இருப்பது, ஆகியனவாகும்.

இங்கிலிசுத்துகள், ஒக்குனேவோவை *பெலோவோதியே* ஆரியர்களின் ஒரு பழங்கால சமய மையமாகக் கருதுகின்றனர். அங்கு, கிறித்துவமயமாக்கலுக்குப் பிறகும் கூட அசல் ஆரிய அறிவு பாதுகாக்கப்பட்டு, தலைமுறை தலைமுறையாக இரகசியமாகப் பரிமாறப்பட்டு, இறுதியில் இங்கிலிசுத் திருச்சபையின் நிறுவனர் அலெக்சாண்டர் கினேவிச்சை வந்தடைந்ததாக அவர்கள் நம்புகின்றனர்.

ஒக்குனேவோவில் உள்ள உருசிய மரபுவழித் தளங்கள், மற்ற சமய இயக்கங்களின் செல்வாக்கை எதிர்கொள்ளும் முயற்சியாக உருசிய மரபுவழித் திருச்சபையால் உருவாக்கப்பட்டன.

## ஒக்குனேவோ தொல்பொருள் வளாகம்
ஒக்குனேவோ தொல்லியல் வளாகம் வெண்கலக் காலம், தொடக்கக்கால இரும்புக் காலத்தைச் சேர்ந்தது. இது இரண்டு தட்பவெப்ப மண்டலங்களான ஸ்டெப்பி புல்வெளிகள், தைகா ஊசியிலைக்காடுகளின் எல்லையில் அமைந்துள்ள ஒரு பழங்கால பலிபீடத்தையும் உள்ளடக்கியுள்ளது.

## குறிப்பிடத்தக்க பார்வையாளர்கள்
ஒக்குனேவோவிற்கு உலகம் முழுவதிலுமிருந்து பல அறியப்பட்ட பிரபலங்கள் வருகை தந்துள்ளனர்:
* உருசிய நகைச்சுவை நடிகர் மிக்கைல் நிகோலாயெவிச் சதோர்னொவ்;
* *அக்குவாரியம்* இசைக்குழுவின் முன்னணிப் பாடகர் போரிசு கிரெபென்சிக்கோவ்;
* உருசிய-இசுரேலியத் தொழிலதிபர் ரொமான் ஆபிரமோவிச்;
* மொராக்கோ இளவரசர் இப்ராகிம் கலீல்;
* நேபாள இளவரசி இமானி சா, மற்றும் பலர்.

## காட்சியகம்

File:Hindu dhuni altar in Okunevo, Omsk Oblast.jpg
File:Rodnover rose shrine in Okunevo, Omsk Oblast.jpg
File:Road in Okunevo, Omsk Oblast.jpg
File:Yellow house in Okunevo, Omsk Oblast.jpg
File:Houses in Okunevo, Omsk Oblast.jpg
File:Pink flowers in Okunevo, Omsk Oblast.jpg


## மேற்கோள்கள்

## உசாத்துணைகள்
* 
* 
* 

பகுப்பு:உருசிய நகரங்கள்
பகுப்பு:ஓம்சுக் மாகாணம்